CELEX: 62010CN0141
Language: el
Date: 2010-03-16 00:00:00
Title: Υπόθεση C-141/10: Προσφυγή της 16ης Μαρτίου 2010 — Ευρωπαϊκή Επιτροπή κατά Βασιλείου των Κάτω Χωρών

19.6.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 161/19
            
         
      Προσφυγή της 16ης Μαρτίου 2010 — Ευρωπαϊκή Επιτροπή κατά Βασιλείου των Κάτω Χωρών
      (Υπόθεση C-141/10)
      (2010/C 161/28)
      Γλώσσα διαδικασίας: η ολλανδική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: V. Kreuschitz και M. van Beek)
      
         Καθού: Βασίλειο των Κάτω Χωρών
      
         Αιτήματα της προσφεύγουσας
      
      Η προσφεύγουσα ζητεί από το Δικαστήριο:
      
                  —
               
               
                  να διαπιστώσει ότι το Βασίλειο των Κάτω Χωρών, μη θεσπίζοντας όλα τα μέτρα για να θέσει τέλος στη ρύθμιση κατά την οποία ορισμένες παροχές κοινωνικής ασφαλίσεως δεν χορηγούνται σε υπηκόους άλλων κρατών μελών της Ευρωπαϊκής Ενώσεως οι οποίοι εργάζονται σε δεξαμενές αντλήσεως πετρελαίου στις Κάτω Χώρες, παρέβη τις υποχρεώσεις που έχει από τα άρθρα 13, παράγραφος 2, στοιχείο α', και 3, παράγραφος 1, του κανονισμού (ΕΟΚ) 1408/71 (1) και από τα άρθρα 45 έως 48 ΣΛΕΕ·
               
            
                  —
               
               
                  να καταδικάσει το Βασίλειο των Κάτω Χωρών στα δικαστικά έξοδα.
               
            
         Ισχυρισμοί και κύρια επιχειρήματα
      
      
                  1)
               
               
                  Στο πρόσφατο παρελθόν, το Ευρωπαϊκό Κοινοβούλιο ζήτησε κατ’ επανάληψη από την Επιτροπή πληροφόρηση σχετικά με το ότι Πορτογάλοι υπήκοοι που εργάζονται σε δεξαμενή αντλήσεως πετρελαίου στην ολλανδική υφαλοκρηπίδα και που κατοικούν στην Πορτογαλία δεν απολαύουν των συνθηκών εργασίας και κοινωνικής ασφαλίσεως που ισχύουν για τους εργαζόμενους που κατοικούν στις Κάτω Χώρες.
               
            
                  2)
               
               
                  Κατά συνέπεια, η Επιτροπή, σύμφωνα με τη διαδικασία του άρθρου 226 ΕΚ, νυν άρθρου 258 ΣΛΕΕ, απέστειλε στις Κάτω Χώρες προειδοποιητική επιστολή και αιτιολογημένη γνωμοδότηση. Εκεί, η Επιτροπή εξέθεσε ότι, κατ’ αυτήν, η ολλανδική νομοθεσία περί κοινωνικής ασφαλίσεως πρέπει να έχει εφαρμογή και επί των υπηκόων άλλων κρατών μελών της Ευρωπαϊκής Ενώσεως οι οποίοι εργάζονται σε δεξαμενές αντλήσεως πετρελαίου στις Κάτω Χώρες και ότι η άρνηση των ολλανδικών αρχών να χορηγήσουν στα πρόσωπα αυτά τις παροχές κοινωνικής ασφαλίσεως της ημεδαπής αντίκειται στον τίτλο ΙΙ του κανονισμού (ΕΟΚ) 1408/71, και ειδικότερα στο άρθρο του 13, παράγραφος 2, στοιχείο α', και στο άρθρο 3, παράγραφος 1, του κανονισμού αυτού, καθώς και στα άρθρα 39 έως 42 ΕΚ, νυν άρθρα 45 έως 48 ΣΛΕΕ.
               
            
                  3)
               
               
                  Μέχρι σήμερα οι Κάτω Χώρες δεν έχουν ακόμα θεσπίσει όλα τα μέτρα για να θέσουν τέλος στην εθνική ρύθμιση κατά την οποία ορισμένες παροχές κοινωνικής ασφαλίσεως δεν χορηγούνται σε υπηκόους άλλων κρατών μελών της Ευρωπαϊκής Ενώσεως οι οποίοι εργάζονται σε δεξαμενές αντλήσεως πετρελαίου στις Κάτω Χώρες.
               
            
                  4)
               
               
                  Από τα προεκτεθέντα η Επιτροπή συνάγει ότι οι Κάτω Χώρες, αρνούμενες να χορηγήσουν συγκεκριμένες παροχές κοινωνικής ασφαλίσεως σε υπηκόους άλλων χωρών της Ευρωπαϊκής Ενώσεως οι οποίοι εργάζονται σε δεξαμενές αντλήσεως πετρελαίου στις Κάτω Χώρες, παρέβησαν τις υποχρεώσεις που έχουν από τα άρθρα 13, παράγραφος 2, στοιχείο α', και 3, παράγραφος 1, του κανονισμού (ΕΟΚ) 1408/71 και από τα άρθρα 45 έως 48 ΣΛΕΕ.
               
            
         (1)  Κανονισμός του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφαλίσεως στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας (ΕΕ ειδ. έκδ. 05/001, σ. 73).